Emelje föl a kezét,
aki legalább egyet ismer a kivetítőn látható személyek közül!
Hűha, majdnem mindenki!
Nem csoda, mert szakmájukban ők mind hírnevesek.
Tudják-e, mi bennük a közös?
Mind hasnyálmirigyrákba haltak bele.
Bár ez nagyon szomorú,
de mégis, az ő sorsuknak köszönhetően
ébredtünk tudatára annak, hogy ez a betegség halált okoz.
A rák okozta halálesetek sorában ez a harmadik leggyakoribb,
és csak a rákbetegek 8%-a éri meg az ötödik évet.
Ez nagyon alacsony szám,
kiváltképp, ha az emlőrákkal vetjük össze,
amelynél a túlélési arány majdnem 90%.
Egyáltalán nem meglepő,
hogy akinél hasnyálmirigyrákot diagnosztizálnak,
az majdnem halálos ítéletet jelent.
Megdöbbentő, hogy az elmúlt 40 év alatt
ez a szám csöppet sem változott,
noha más rákfajtáknál
lényeges haladást értek el.
Hogyan kezelhetnénk hatékonyabban a hasnyálmirigyrákot?
Orvos-biológus vállalkozóként szeretek
lehetetlennek látszó feladatokon dolgozni,
s bár tudatában vagyok a korlátoknak,
igyekszem olyan új megoldásokat találni,
amelyek javítják az eredményeket.
A hasnyálmirigyrákot illetően az első rossz hír az,
hogy a hasnyálmirigyünk szó szerint testünk közepén van.
A képernyőn narancsszínnel jelöltük.
De alig látható, amíg előle
el nem távolítom a többi szervet.
Sok létfontosságú szerv veszi körül,
pl. a máj, a gyomor és az epevezeték.
A daganat képes belenőni e szervekbe;
ez az oka, hogy a hasnyálmirigyrák
az egyik legfájdalmasabb rákfajta.
Mivel nehezen hozzáférhető,
az orvos nem tudja eltávolítani a daganatot.
ami pl. az emlőráknál rutinműtét.
Ezen okok miatt az egyetlen lehetőség a hasnyálmirigyrákos számára
a kemoterápia.
Ez vezet el a másik rossz hírhez.
A hasnyálmirigyrákos daganatban nagyon kevés a véredény.
Miért izgat bennünket a daganatban lévő véredény?
Egy pillanatra gondoljunk a kemoterápia működésére.
A vénába fecskendezett gyógyszer
a testen keresztül utat talál magának a daganat területéhez.
Úgy, mint amikor az autópályán haladva úti célunkat keressük.
De mi van, ha úti célunkhoz nem tudunk lehajtani a pályáról?
Nem jutunk oda.
A hasnyálmirigyrákra adott kemoterápiával
ugyanez a bökkenő.
A gyógyszer áthalad az egész testen.
Eléri az egészséges szerveket;
aminek eredménye a pácienst érő erős mérgező hatás.
De a daganatba igen kevés gyógyszer jut el.
Ezért a kezelés hatékonysága erősen korlátozott.
Megérzésemnek igencsak ellentmond, hogy az egész testet azért kezeljük,
mert egy bizonyos szervet el akarunk érni.
Ennek ellenére, az utóbbi 40 évben
rengeteg pénzt, kutatást és energiát fordítottak rá,
hogy új, hatásos gyógyszereket találjanak a hasnyálmirigyrák kezelésére,
de a páciensbe juttatás módszerében
nincs változás.
Két rossz hír után most
remélhetőleg jó hírt mondok.
Az MIT-vel és a bostoni
Massachusetts Közkórházzal együttműködve
forradalmasítottuk a rák kezelését:
megvalósítottuk a gyógyszer helyre célzott bejuttatását.
Ez olyan, mintha ejtőernyővel jutnánk felülről pont a célba,
ezért nem kell végighajtanunk az egész autópályán.
A gyógyszert beágyaztuk egy ilyen műszerbe,
Elég hajlékony ahhoz, hogy összehajtva
beférjen a katéterbe,.
úgyhogy az orvos be tudja ültetni közvetlenül a daganat tetejére,
minimálisan invazív műtéttel.
De elég szilárd, és ha egyszer már
a tumorra helyezték,
úgy fog működni, mint egy ketrec.
Fizikailag akadályozza meg,
hogy a daganat más szervekbe jusson,
s így megfékezi az áttétet.
A műszer biológiailag lebomlik.
Ez azt jelenti, hogy a testbe kerülve
elkezd fölszívódni,
a gyógyszert lassan és csak helybe juttatja el, s hatékonyabban,
mint a jelenlegi egész testi kezelés.
Állatkísérletekkel bizonyítottuk,
hogy a helyi kezelés
12-szeresére javítja a kezelés hatékonyságát.
Egy, már ismert gyógyszerrel végeztük a kezelést,
és csupán helyileg alkalmazva, ott, ahol a legnagyobb szükség van rá,
a hatékonyság 12-szeresére nőtt,
a rendszerszerű mérgező hatás csökkent.
Minden erőnkkel a technológia következő szintre fejlesztésén dolgozunk.
az állatkísérletek végén járunk,
mert állatkísérletek kellenek, mielőtt klinikai kísérletek
hatósági jóváhagyásáért folyamodunk
Jelenleg a hasnyálmirigyrákban szenvedők zöme meghal.
Reméljük, hogy egy nap
csökkenthetjük fájdalmukat, meghosszabbíthatjuk életüket,
és a jövőben a hasnyálmirigyrákot
gyógyíthatóvá tesszük.
A gyógyszer bejuttatási módszerét újragondolva
a gyógyszer nemcsak hatékonyabb és kevésbé mérgező,
hanem utat nyitunk más, majdnem lehetetlen feladatok
újabb megoldásai felé is,
a hasnyálmirigyrákos és más betegek érdekében.
Köszönöm szépen.
(Taps)